S&P GLOBAL LUXURY INDEX  แบรนด์ใดราคาหุ้นแรง….แบรนด์ใดราคาหุ้นแย่   …หญิงต้องอ่าน ชายต้องรู้! - FINNOMENA
26 ส.ค. 2560

วันนี้ผมนายพีร์ Wizard Kid ขอนำเสนอกลุ่มหุ้นกลุ่มนึงที่หลายๆท่าน โดยเฉพาะคุณสุภาพสตรีทั้งหลายนั้นต้องเคยอุดหนุนสินค้าของหุ้นกลุ่มนี้เป็นแน่แท้…
เคยคิดมั๊ยครับว่ากระเป๋าแพงๆ ยี่ห้อ PRADA, LOUIS VUITTION, FENDI, DIOR หรือตัวแม่อย่าง HERMES นั้น ต่างก็มีหุ้นอยู่ในตลาดหลักทรัพย์ให้ซื้อขายกัน… ( ผมหาหุ้นของ CHANEL ไม่เจอ เลย
ที่สำคัญกว่านั้นคือ…ราคาของหุ้นกลุ่มนี้…. โคตรเทพ!!!
ดัชนีของกลุ่มสินค้าเหล่านี้ เราเรียกกันว่า “S&P Global Luxury Index” ครับ
ลองดูกราฟเปรียบเทียบราคาดัชนี S&P 500 Index  เทียบกับ S&P Global Luxury Index ดูซิครับ
ผมขอเอาเทียบกันตั้งแต่ Jan 2011 จนถึงวันที่ 3 Aug 2015 น่ะครับ

เป็นไงบ้างครับ….ดูแล้วงงเลยหล่ะซี่!
จะเห็นได้ว่าดัชนีกลุ่ม Luxury นั้น เริ่มให้ผลตอบแทนแซงนำกลุ่ม S&P 500 ไป ตั้งแต่ปี 2013 เป็นต้นมา อาจจะด้วยสาเหตุใดๆก็มิอาจทราบได้  ส่วนตัวผมเดาว่าเป็นเพราะ
–> กำลังซื้อของคนรุ่นใหม่ในหลายๆประเทศ โดยเฉพาะประเทศจีน อาจจะมีผลเยอะต่อผลประกอบการของกลุ่มนี้
–> เทรนด์ของวัตถุนิยมในคนรุ่นใหม่ที่หลายๆคนฝันที่จะมีกระเป๋าแพงๆอย่างน้อยก็ใบนึงในชีวิตนี้
–> การเจาะตลาดชนชั้นกลางมากขึ้นของแบรนด์ Luxury ต่างๆ ไม่ว่าจะเป็น LV หรือ DIOR
…จึงไม่แปลกใจใดๆ ถ้าคนที่ลงทุนที่จุดต่ำสุดของดัชนี S&P Global Luxury Index เมื่อปี 2011 และยังถือมาจนถึงตอนนี้จะได้ผลตอบแทนอยู่ที่ระดับ +156.3%!!
_______________________________________________________________________
ทีนี้ผมอยากจะลองมาเจาะลึกดูว่า แล้วหุ้นตัวไหนใน S&P Global Luxury Index ที่ให้ผลตอบแทนดีเลิศและตัวใดที่มีแต่แย่ลง
**ราคาหุ้นล่าสุดที่ใช้อ้างอิงคือ ณ วันที่ 3 Aug 2015 น่ะครับ**
ดาวเด่นในกลุ่ม LUXURY INDEX
1) HERMES INTERNATIONAL SCA ( HERMES นั่นเอง)
นี่คือสุดยอดแบรนด์ที่หลายๆคนถวิลหาจะได้เป็นเจ้าของสินค้าของเเบรนด์นี้ ไม่ว่าจะเป็นเข็มขัด น้ำหอม กระเป๋า รองเท้า หรือแม้กระทั่งจักรยาน (แพงมว๊ากกกก!)
Hermes ก่อตั้งมาตั้งปี ค.ศ. 1837 (รุ่นคุณปู่ทวดผมเลย) ไม่ต้องบรรยายอะไรมากกับแบรนด์ๆนี้
หุ้นของ Hermes นั้นอยู่ในตลาดหุ้นฝรั่งเศส ตัวย่อที่ใช้ซื้อขายจะเรียกว่า “HRMS”
เห็นกราฟราคาหุ้น HRMS แล้วอุทานเบาๆให้เพื่อนได้ยินไปเลยครับว่า….โหดสึส!  จากระดับ 10-15 เหรียญต่อหุ้นเมื่อปี 1994 มาถึงที่ระดับ 350 เหรียญต่อหุ้นในปีนี้ ต้องบอกเลยว่าผลตอบแทนของหุ้นตัวนี้ ขั้นเทพจริงๆ
2) LVMH Moet Hennessy Louis Vuitton SE
  LVMH คือบริษัทแม่ของแบรนด์ดังๆระดับโลกมากมายครับ ไม่ว่าจะเป็น Louis Vuitton, Christian Dior, Sephora, Kenzo, Fendi, Celine, Givenchy, Marc Jacobs,นาฬิกา TAG Heuer, แชมเปญ Dom Pérignon, และคอนญัก Hennessey และอีกหลายๆแบรนด์ เรียกได้ว่า แทบทุกคนต้องเคยเป็นลูกค้า LVMH เป็นแน่แท้

หุ้น LVMH ก็เป็นอีกหุ้นที่ให้ผลตอบแทนนักลงทุนดีมากๆครับในช่วงหลายปีที่ผ่านมา กราฟราคาอาจจะไม่วิ่งฉิวไร้รอยสะดุดเท่า Hermes แต่ก็ถือว่าให้ผลตอบแทนดีเยี่ยมเลย จากระดับ 40 เหรียญต่อหุ้น เมื่อปี 2008 มาวันนี้แตะที่ระดับ 170 เหรียญต่อหุ้นแล้ว หล่อมากๆอีกตัวเช่นกันครับ
3) TIFFANY & CO.

อันนี้อาจจะเหนือความคาดหมายของใครหลายๆคน แต่หุ้นของแบรนด์เครื่องประดับชั้นนำอย่าง Tiffany & Co. กลับเป็นหุ้นที่ให้ผลตอบแทนระดับดีมากอีกตัวครับ อาจจะได้อานิสงค์จากความต้องการเครื่องประดับที่เยอะขึ้นของสาวๆและกำลังซื้อของหนุ่มๆที่มากขึ้น และแน่นอนของขวัญในวาระพิเศษต่างๆ สิ่งที่เราต้องการให้คนรักประทับใจนั้น เครื่องประดับจิลเวอร์รี่ทั้งหลาย คือ ของขวัญแรกๆที่คนนิยมมอบให้แก่กัน หุ้น Tiffany & Co. เลยอาจจะวิ่งแรงเพราะเหตุนี้ก็เป็นไปได้
จากรูป…เราจะเห็นได้ว่า ราคาหุ้นของ Tiffany & Co. ค่อนข้างแกว่งตัวแรงในกรอบ 15 – 45 เหรียญต่อหุ้น ระหว่างปี 1998-2010 หรือประมาณ 12 ปี ที่ราคาหุ้นตัวนี้ไม่สามารถวิ่งเหนือกรอบแนวต้านได้
จนกระทั่งช่วงต้นปี 2011 ราคาหุ้นของ Tiffany & Co. ก็ทะยานเบรกทำ All Time High ได้สำเร็จ จนมาถึงวันนี้ ราคาหุ้นก็มาวิ่งอยู่ที่ระดับ 90-110 เหรียญต่อหุ้นครับ ถือว่าให้ผลตอบแทนที่ดีงามอีกตัวเช่นกัน ถ้าวัดจากจุดต่ำสุดที่ระดับ 20 เหรียญต่อหุ้น เมื่อต้นปี 2009 ( หุ้นหลายเด้งเลย)
—————————————————————————————————————————
ดาวดับในกลุ่ม LUXURY INDEX
1) PRADA

หุ้นชื่อดังอย่าง PRADA นี่ ตอนแรกผมนึกว่าราคาหุ้นจะแรงเหมือน Hermes และ LVHM ครับ แต่กลับผิดคาดไปเยอะเลย เพราะเป็นหุ้นที่ให้ผลตอบแทนค่อนข้างแย่เลยทีเดียว
สำหรับตัวย่อของหุ้น PRADA นั้น ใช้คำว่า “1913” โดยมีที่มาจากปีที่ก่อตั้งแบรนด์นี้นั้นเอง
หุ้น 1913 นั้น จดทะเบียนอยู่ในตลาดหุ้นฮั่งเส็งฮ่องกงครับ
สังเกตราคาหุ้น PRADA หรือ 1913 ดูน่ะครับ นับตั้งแต่จุดสูงสุดเมื่อปี 2012 เป็นต้นมา ราคามีแต่สาละวันเตี้ยลงๆๆจนแทบจะเท่ากับจุดต่ำสุดของปี 2011 แล้ว ไม่น่าเชื่อจริงๆ อาจจะเป็นเพราะผลประกอบการที่แย่ลง เพราะโดนแย่งกลุ่มลูกค้าจากกลุ่ม Hermes หรือ LVMH (น่าจะเป็นคู่แข่งตรงของ PRADA) หรืออะไรก็แล้วแต่
ใครซื้อหุ้นตัวไหนตลอดสามปีที่ผ่านมา นอกจากจะเสียค่ากระเป๋า PRADA ไปแบบฟรีๆแล้ว ยังอาจจะโดน “ป้าด่า” เอาอีกด้วยซ้ำ ฮือๆๆ
หรืออนาคตแบรนด์ PRADA อาจจะสิ้นชื่อ เพราะราคาหุ้นที่ถดถอยลงไป….ก็ขอให้มีการเปลี่ยนแปลงขององค์กรในทางที่ดีขึ้นน่ะครับ สู้ๆป้าดา
  2) COACH
แบรนด์ดังอีกจ้าว อย่าง COACH ก็มีหุ้นอยู่ในตลาดหุ้นเช่นกันครับ ก่อตั้งมาตั้งแต่ปี 1941 และเข้าตลาดหุ้นมาราวๆปี 2001 ซึ่งตั้งแต่ปี 2001 – 2007 และ 2009-2012 (ตัดปี 2008 ทิ้งเนื่องจากหุ้นพังทุกตัว) หุ้น COH หรือ COACH ก็ให้ผลตอบแทนที่ดีเยี่ยมมาโดยตลอด…
แต่ทว่า…เฉกเช่น PRADA ตั้งแต่ปี 2012 เป็นต้นมาจนถึงปีปัจจุบัน ราคาหุ้นของ COACH ก็ค่อยๆไหลลงมาเรื่อยๆ เหมือนดั่งรถโค้ชพลิกคว่ำบนทางโค้ง น่าเศร้าจริงๆ

ดูกราฟราคาหุ้น COH หรือ COACH ซิครับ….ชัดเจนว่าขาลงมากๆ ก็ได้แต่ลุ้นว่าจะมีอะไรดีๆเข้ามาพลิกให้ราคาหุ้นเด้งกลับไปทะลุ 45 เหรียญต่อหุ้น เพื่อลุ้นเป็นขาขึ้นอีกรอบในเร็ววันครับ
3) MICHAEL KORS


อีกแบรนด์ชื่อดังอย่าง Michael Kors ก็เป็นอีกเเบรนด์ที่มีผลงานช่วง 2 ปีล่าสุดที่ออกมาน่าผิดหวังครับ

เคยมีผลตอบแทนที่ดีงามเลอค่าอมตะ จากราคา 25 เหรียญต่อหุ้นไปสู่ระดับ 95 เหรียญต่อหุ้น ช่วงปี 2012-2014  (เกือบ 4 เด้ง) แต่แล้วนับตั้งแต่ต้นปี 2014 (ปีที่แล้ว) ราคาหุ้นของ KORS ก็ดิ่งลงฮวบฮาบอย่างน่าใจหาย มาสู่ระดับ 38 เหรียญต่อหุ้น คือแทบจะลงมาที่เดิมของปี 2012 เลยครับ
—————————————————————————————————————————
สรุปภาพรวมกลุ่ม S&P GLOBAL LUXURY INDEX ในภาพเดียวน่ะครับ
อันดับ 1 คือ TIFFANY & CO. (TIF) เฉือนชนะอันดับ 2 อย่าง HERMES (HRMS) ไปแบบเฉียดฉิวแค่ 2% เท่านั้น ถือว่าเซอร์ไพรส์ตัวผมเองพอสมควร เพราะตอนแรกคิดว่า HERMES จะชนะขาดลอย
อันดับ 3 อย่าง LVMH ก็ไล่ตาม TIF และ HRMS อย่างสนุกเลยครับ….
น่าผิดหวังที่สุดเรียงตามลำดับจากแย่ไปแย่ที่สุดก็ได้แก่…. KORS , PRADA และ COACH ครับ
…สรุปแบบขำๆน่ะครับ….
ถ้าคุณจะซื้อกระเป๋ายี่ห้อใดยี่ห้อนึง แล้วอยากรู้ว่ามูลค่ากระเป๋าของคุณจะเพิ่มขึ้นหรือลดลงในอนาคต…
……ลองดูราคาหุ้นและแนวโน้มของหุ้นตัวนั้นก่อนที่คุณจะซื้อสินค้าของเค้าน่ะครับ…..
เผื่อจะได้กำไรมูลค่าเพิ่มของทั้งสินค้าและราคาหุ้น….อิอิ
บทความนี้อาจจะมีผิดพลาดด้านข้อมูลบ้าง แต่ผมตั้งใจทำให้อ่านกัน
ถ้าชอบก็แชร์ต่อกันน่ะครับ ขออย่างเดียวอย่าเอาข้อมูลจากโพสนี้ไปตัดต่อ แอบอ้าง หรือใช้เพื่อการค้าใดๆ
ขอบคุณที่ติดตามครับ
แท็ก:
แชร์บทความ:
ผู้เขียน
Wizard Kid
พีร์ บุญชนะวิวัฒน์ (Wizard Kid) อดีตโบรกเกอร์หนุ่มผู้ผันตัวมาเป็น Prop. Trade ด้านอนุพันธ์และหุ้นให้กับบริษัทหลักทรัพย์สองแห่งในอดีต ปัจจุบันลาออกมาเป็นเทรดเดอร์อาชีพเต็มตัว รวมถึงวิทยากรรับเชิญให้กับตลาดหลักทรัพย์แห่งประเทศไทย บริษัทหลักทรัพย์ รวมถึงองค์กรต่างๆ และเป็นเจ้าของแฟนเพจสุดเฟี้ยวในชื่อ "Wizard Kid"